Spam

Le spam es messages de e-mail (ma tamben de listas de discussion, foros etc.) non requestate e inviate in massa. Le contento del spam frequentemente, ma non necessarimente, consiste de annuncios commercial a varie grados de honestitate o de fraudulentia.

 Etymologia 

In le vocabulario anglese se trova le parola "spam" con le significato de "carne de porco in latta" (le termino se deriva de spiced ham), e in effecto in le SUA se vende un typo de carne in latta appellate "SPAM". 

Le significato de "spam" como nos lo intende se deriva de un scena del serie televisive Monty Python's Flying Circus. In iste scena, un homine e su marita entra in un restaurante e illes se sede vicin a un tabula de homines jovial, le quales ha in le capites le cascos characteristic viking con cornos. Quando le camerera arriva con le menu, le vikinges initia a cantar un canto que consiste del parolas: "Spam, spam, spam, spam…!" (con le addition occasional de "Lovely spam, wonderful spam!", que significa "Spam belle, spam maraviliose!") tanto ruitosemente que le duo clientes non pote communicar con le camerera proque lor voces es continuemente disturbate per le parola spam. Le clientes tenta plure vices a peter qualcosa que non contine spam e, naturalmente, lor voces es coperite con le canto del vikinges.

 Significato 

Le idea que resultava in le selection del termino es iste disturbar continue que impedi le possibilitate de communicar effectivemente. Le significato actual del termino es plus precise; nos pote synthetisar le definition de "spam" como le messages diffundite in massa per le rete (internet) sin le consenso del recipientes. Le spam consiste typicamente de propaganda e es inviate in maniera automatic e persistente al gruppos de discussion, o al cassa postal electronic personal.

Categoria:Internet
Categoria:Monty Python